## El Teatre Rialto de València presenta l’obra ‘El brote’ de la companyia argentina Criolla

*** L’espectacle, que es podrà vore el 29 i 30 de març, fa un retrat de les obsessions contemporànies
* Després de la funció inaugural la companyia realitzarà un col·loqui amb el públic**

L’Institut Valencià de Cultura porta al Teatre Rialto la Compañía Criolla, una formació argentina que recala a València amb *El brot*e, un monòleg còmic i metateatral sobre les obsessions i neurosis contemporànies.

L’obra es podrà vore el 29 i 30 de març i la companyia farà un col·loqui amb el públic després de la funció del dia 29.

*El brote* ha obtingut des de la seua estrena, en febrer de 2023, diferents reconeixements com els Premis ACE a millor actor i millor autor en 2023, Premis EEBA a millor actor, millor director i millor autor 2023 i Premis Estrella de Mar a millor director i millor autor en 2024.

Roberto Peloni dona vida al protagonista d’*El brote*, Beto, actor d’una companyia que fa teatre de repertori i que està al límit. La companyia fa moltes obres en simultani, però a Beto li toquen sempre els personatges més xicotets.

Ell sent que està infravalorat i és precisament eixa frustració la que el va portant a perdre les regnes i a començar a confondre la seua vida personal amb la dels seus personatges, i les dels seus companys amb les dels seus altres rols, la qual cosa deriva en una situació confusa i molt divertida.

“La necessitat que té este home que el vegen em sembla que d’alguna manera va ser la clau per a parlar d’això, del brot. Quan estrenàrem tenia un poc de por d’estar fent un teatre només per a teatrers, però per les respostes del públic ens vam adonar immediatament que no era així, que resulta un espill espectacular per a tots, perquè qui no ha sentit alguna vegada que no té el que vol o es mereix…”, apunta el dramaturg i director Emiliano Dionisi.

**La Criolla**

Fundada en 2009, La Criolla és una de les companyies teatrals més prolíferes i reconegudes de l’última dècada. Entre els seus espectacles destaquen: *Sueño, Recuerdos a la hora de la siesta, Cyrano de más acá, Los Monstruos, El apego y Romeo y Julieta de bolsillo*, obres que han rebut premis i distincions nacionals i internacionals.

Les entrades per a *El brote* es poden adquirir en les taquilles del teatre i a través de la pàgina [web de l’IVC](https://taquilla.ivc.gva.es/es/espectaculo/el-brote/ELBROTE).

Fecha: 28/03/2025